<classify> WAKATI wabunge wakilia na huduma ya maji kuboreshwa, mmoja wao ameishauri serikali kuwaburuza watendaji serikalini katika Mahakama ya Mafi sadi kwa kuhujumu miradi ya maji nchini, badala ya mahakama hiyo kuonekana kuwagusa wafanyabiashara pekee.Pia wametaka serikali iongeze juhudi katika kuboresha kilimo kama Taifa linataka kufikia uchumi wa kati unaojengwa kwa viwanda ifikapo mwaka 2025. Wabunge walitoa ushauri huo wakati wa kujadili Mapendekezo ya Mpango wa Maendeleo wa Taifa na Mwongozo wa Maandalizi ya Mpango na Bajeti ya Serikali kwa Mwaka wa Fedha 202021.Mbunge wa Buhingwe, Albert Obama CCM alisema Taifa limeshuhudia wafanyabiashara wakifikishwa katika Mahakama ya Mafisadi kwa uhujumu uchumi, lakini akasema wapo watendaji serikalini wanaohujumu miradi ya maji wanaostahili kufikishwa katika mahakama hiyo.Kuhusu maji, Mbunge wa Mpwapwa, George Lubeleje CCM, alisema miradi ya maji imekwama kwa muda mrefu na kuitaka serikali ihakikishe inafuatiliwa kujua kwa nini miradi hiyo haikamiliki. Mbunge wa Rombo, Joseph Selasini Chadema, alishauri bajeti ya maji iongezwe kutokana na maeneo mengi nchini bado kukabiliwa na tatizo la maji.Kwa upande wake, Mbunge wa Monduli, Julius Kalanga CCM, alisema suala la maji si fedha, bali usimamizi na akataka ufanyike ukaguzi wa miradi yote ya maji, na kazi hiyo isifanywe na watendaji wa Wizara ya Maji kwa sababu wao wenyewe ndio wasimamizi wa miradi. Ukiacha masuala ya maji, wabunge wote waliochangia mjadala huo juzi na jana, walizungumzia kilimo na kutaka serikali iongeze nguvu kwa sababu ya umuhimu wa sekta na pia wakati huu wa kuelekea Tanzania ya Viwanda.Mbunge wa Rombo, Selasini alitaka kuimarishwa kwa miundombinu ya kilimo na kutilia mkazo kilimo cha umwagiliaji, na pia kufanya utafiti zaidi katika mbegu. Kwa upande wake, Mbunge wa Misungwi, Charles Kitwanga CCM, mbali ya kueleza kuwa kuna urasimu katika kuvutia wawekezaji nchini, alisema kilimo ni muhimu kwani kitavutia uwekezaji.Kwenye kilimo, Mbunge wa Makete, Dk Norman Sigalla CCM, alitaka benki za TIB zipunguze riba hadi angalau asilimia 10 ili kuvutia uwekezaji katika sekta hiyo. Balozi Adadi Rajabu Muheza-CCM alisisitiza kilimo cha umwagiliaji na kujenga mabwawa, huku akitaka kampuni nyingine za simu za mikononi ziorodheshwe katika Soko la Hisa la Dar es Salaam DSE kama ilivyofanya Vodacom.Mbunge wa Bariadi, Andrew Chenge CCM, aliitaka serikali kuendelea mazuri yanayofanywa na Serikali ya Rais John Magufuli katika miradi ya maendeleo. Alisisitiza umuhimu wa miradi ya umeme kwamba italeta tija na ufanisi katika viwanda, na pia ujenzi wa reli za kisasa itakuwa injini ya maendeleo ya Taifa.Mbunge wa Momba, David Silinde Chadema, mbali ya kusifu michango ya wabunge wenzake katika mjadala huo, aliishauri serikali kutumia eneo la jiografia la nchi inayozungukwa na nchi nyingine nane kuvutia uwekezaji na kujiletea maendeleo makubwa.Pia alishauri serikali ijikite katika miradi ya ubia kati ya Sekta Binafsi na Sekta ya Umma PPP, ambayo itaisaidia nchi kusonga mbele kwa kuiwezesha sekta binafsi kushiriki katika miradi mikubwa ya maendeleo.  <topic>: KITAIFA 